ببساطة.. أعرف كل حاجة عن مؤشر الجنيه
خلال ايام ان شاء الله مصر هتصدر مؤشر الجنيه اللى كان تم الاعلان عنه فى شهر اكتوبر اللى فات من قبل البنك المركزي.. بس يا ترى ايه هو مؤشر الجنيه ده أصلا؟ وايه تأثيره على سعر الدولار فى مصر؟ وهل ممكن يحسن من وضع العملة المصرية فى مواجهة العملة الأمريكية؟
طبعا كلنا عارفين الوضع الصعب للجنيه المصري والتراجع الكبير اللى حصل في قيمته فى السنة الأخيرة وإزاي انخفض بأكتر من 100% وانعكاس ده على الأسعار فى الأسواق، وكمان تأثيره على ميزانية الأسر المصرية، ومن هنا البنك المركزي بدأ يفكر فى حلول من خارج الصندوق يقدر من خلالها يعزز مكانة الجنيه ويوقف جنون الدولار.. ووقتها ظهرت فكرة مؤشر الجنيه المصري اللى بتسعى مصر لاستحداثه للمرة الأولى في تاريخها وبيستهدف قياس قيمة الجنيه مقابل سلة من العملات وعناصر أخرى زي الذهب وغيره.
والمؤشر ده هيحرر الجنيه المصري من هيمنة وسيطرة الدولار الأمريكي يعنى سعر الجنيه مش هيتحدد باء على قيمته قدام الدولار بس ولكن قدام سلة تانية من العملات زي الين اليابانى واليوان الصينيى والروبل الروسي.
طب الكلام ده معناه ايه ؟ وهل ممكن يغير الوضع الصعب للعملة المصرية؟
مؤشر الجنيه ده لما يتعمل هيعمل انقلاب حرفيا فى سوق صرف الجنيه المصري قدام العملات التانية، وامبارح روسيا أعلنت عن خطوة مهمة باعتماد الجنيه ضمن قايمة العملات اللى هيتم التعامل بيها قدام الروبل الروسي
وخلونا نشرح الموضوع اكتر لحضراتكم دلوقتى مصر لو عاوزة تستورد قمح مثلا أو بترول فهي مضطرة تدفع المقبل بالدولار فايه اللى بيحصل كل ما فاتورة استيرادك بتزيد كل ما الضغط على الدولار والطلب عليه بيزيد وده بيخلى العملة الأمريكية سعرها يرفع كل شوية فدلوقتى تقدر تروح تجيب قمح ومواد بترولية من روسيا وهتدفع بالروبل فمنها انت خففت الضغط على الاحتياطي بتاعك من العملة الصعبة ومنها انك هتشترى الحاجات دي بسعر أقل نتيجة فرق العملة العكبير بين الدولار والروبل وكفاية تعرف ان سعر الروبل الروسي حوالى 43 قرش.
مصر كمان شغالة مؤخرا على مشروع كبير لمبادلة العملة المصرية مع عدد من الدول العربية زي السعودية والامارات وقطر وغيرهم
والمبادلة دي هتتم إزاي؟
هقولك.. مثلا مصر عاوزة من السعودية بترول والسعودية عاوزة من مصر مواد غذائية مصر هتسدد تمن البترول بالريال السعودية والسعودية هتدفعلك بالجنيه المصري وده زي ما قلنا هيقلل فاتورة استيرادك الدولارية وهيرفع من قيمة الجنيه ومعاه سعر الدولار فى مصر هينزل.